b"\n_START_ARTICLE_\nMaltas historie\n_START_PARAGRAPH_\nMaltas historie begynner en gang rundt 5200 f.Kr., da de maltesiske \xc3\xb8yene \xe2\x80\x93 den st\xc3\xb8rste \xc3\xb8ya Malta, den litt mindre Gozo og fire andre sm\xc3\xa5 \xc3\xb8yer s\xc3\xb8r for Italia (som ogs\xc3\xa5 samlet blir henvist til som \xc2\xabMalta\xc2\xbb) \xe2\x80\x93 ble befolket fra Sicilia. Senere kom f\xc3\xb8nikere og grekere til Malta. De sistnevnte kalte \xc3\xb8ya for \xce\x9c\xce\xb5\xce\xbb\xce\xaf\xcf\x84\xce\xb7 (Melite) i betydning \xc2\xabs\xc3\xb8t honning\xc2\xbb eller \xc2\xabhonningbie\xc2\xbb. Tallrike folk og makter har erobret eller annektert \xc3\xb8ya i \xc3\xa5rhundrenes l\xc3\xb8p. Rundt 200 f.Kr. ble Malta lagt inn under Romerriket. Siden ble \xc3\xb8ya erobret av arabere og normannere. I 1530 ble \xc3\xb8ya gitt til korsfarerordenen Malteserordenen for \xc3\xa5 beskytte Roma mot tyrkere._NEWLINE_Den f\xc3\xb8rste store beleiringen av Malta stod tyrkerne for i 1565, men \xc3\xb8ya overga seg aldri. Den andre store beleiringen skjedde under den andre verdenskrig da aksemaktene bombet \xc3\xb8ya, og hindret tilf\xc3\xb8rsel av forsyninger, men fortsatt uten at \xc3\xb8ya overga seg. For denne anstrengelsen ble Malta gitt hedersutmerkelsen Georgskors av den britiske kongen for \xc3\xa5 v\xc3\xa6re \xc2\xabvitne til dets folks heltemot og oppofrelse\xc2\xbb. Georgskorset er i dag en del av nasjonens flagg. _NEWLINE_Etter napoleonskrigene ble Malta overtatt av Storbritannia, og etter 164 \xc3\xa5r som britisk koloni fikk Malta uavhengighet fra Storbritannia i 1964. Malta ble medlem av Den europeiske union i 2004, og er i tillegg medlem av Samveldet av nasjoner og De forente nasjoner (FN).\n_START_SECTION_\nForhistorie\n_START_PARAGRAPH_\nGeologisk ligger Malta (og de \xc3\xb8vrige maltesiske \xc3\xb8yene) p\xc3\xa5 en undervannsrygg som strekker seg fra Nord-Afrika til Sicilia. En gang i fjern fortid var Malta nedsunket, noe som vises av sj\xc3\xb8fossiler i fjellet p\xc3\xa5 \xc3\xb8yas h\xc3\xb8yeste punkt. Etter hvert som ryggen ble presset oppover og Gibraltarstredet enn\xc3\xa5 var lukket, var vannstanden i Middelhavet lavere. Malta utgjorde da en bro av t\xc3\xb8rt land som strakte seg mellom de to kontinentene Europa og Afrika, omgitt av store innsj\xc3\xb8er. Noen grotter p\xc3\xa5 Malta har avsl\xc3\xb8rt bein fra elefanter, flodhester og andre store dyr som n\xc3\xa5 kun finnes i Afrika, mens andre har vist bein fra dyr som kun finnes i Europa. Etter hvert som havet steg, ble Malta til en \xc3\xb8y, og i likhet med s\xc3\xa5 mange andre isolerte \xc3\xb8ysamfunn ble da elefantene \xe2\x80\x93 i frav\xc3\xa6r av rovdyr \xe2\x80\x93 mindre og mer beiteeffektive f\xc3\xb8r de til slutt d\xc3\xb8de ut._NEWLINE_Mennesket kom f\xc3\xb8rst til Malta en gang rundt \xc3\xa5r 5200 f.Kr. Disse f\xc3\xb8rste neolittiske folkene innvandret sannsynligvis fra Sicilia som ligger omtrent 100 km lenger nord. Dette var et folk som hovedsakelig livn\xc3\xa6rte seg ved jordbruk og fiske, men det er ogs\xc3\xa5 en del bevis for jakt. De levde tilsynelatende i huler og utend\xc3\xb8rs. I l\xc3\xb8pet av \xc3\xa5rhundrene som fulgte, er det bevis p\xc3\xa5 kontakter med andre kulturer som p\xc3\xa5virket disse samfunnene, blant annet p\xc3\xa5 formgivingen av keramikk og bruk av farger._NEWLINE_En av de mest bemerkelsesverdige periodene i Maltas historie er tempelperioden som begynte en gang rundt 3600 f.Kr. Det forhistoriske tempelet Ggantia p\xc3\xa5 Gozo, den nest st\xc3\xb8rste av Maltas seks \xc3\xb8yer, er den eldste av frittst\xc3\xa5ende bygninger i verden. Mange av templene har form som fem halvsirkelformete rom forbundet i sentrum. Det har blitt foresl\xc3\xa5tt at disse kan ha representert hode, armer og f\xc3\xb8ttene til guddommen, ettersom en av de vanligste typer statuer som er funnet i disse templene er av en fet kvinne, et symbol p\xc3\xa5 fruktbarhet. Tempelperioden varte fram til rundt 2500 f.Kr., da det synes som om den sivilisasjon som reiste disse store monolittene forsvant. Det er fortsatt diskusjon om de ble jaget, eller om de ble assimilert i nye folk som innvandret._NEWLINE_Etter tempelperioden kom bronsealderen. Fra denne perioden er det avdekket et antall bosetninger og landsbyer foruten ogs\xc3\xa5 steindysser \xe2\x80\x93 alterlignende strukturer som ble satt sammen av store steinplater og deretter dekket med jord (som n\xc3\xa5 er forsvunnet). En bevart bautastein, som ble benyttet for \xc3\xa5 bygge templer, st\xc3\xa5r p\xc3\xa5 Kirkop, en av de f\xc3\xa5 som fortsatt er i god stand._NEWLINE_Blant de mer mystiske levninger fra denne tiden, er de s\xc3\xa5kalte vognspor som kan ses p\xc3\xa5 et sted som kalles for \xc2\xabClapham Junction\xc2\xbb. Disse er par av parallelle kanaler som er sk\xc3\xa5ret ned i overflaten p\xc3\xa5 fjellet, og strekker seg over betydelige distanser, ofte i en n\xc3\xb8yaktig rett linje. Deres bruk er ukjent. Et forslag er at disse kanalene ble benyttet av trekkdyr som trakk vogner etter seg, slik at de ble forhindret i \xc3\xa5 forville seg. Eller at varer ble transportert p\xc3\xa5 sleder som gravde spor i fjellet. Eller at det er en form for vanningssystem. I tillegg har langt mer fantasifulle forslag blitt fremsatt.\n_START_SECTION_\nF\xc3\xb8nikere og grekere\n_START_PARAGRAPH_\nDet samfunnet som bygget disse veldige strukturene d\xc3\xb8de neppe ut, men ble blandet med nye folkegrupper som kom til \xc3\xb8ya. En gang mellom 1100 f.Kr. og 800 f.Kr. kom et handelsfolk sj\xc3\xb8veien fra den \xc3\xb8stlige delen av Middelhavet til Malta. Dette var f\xc3\xb8nikere fra byen Tyr i Midt\xc3\xb8sten. F\xc3\xb8nikerne kalte den store \xc3\xb8ya for MLT (Malet) og den mindre \xc3\xb8ya for GL (Gol). Flere ti\xc3\xa5r med ekteskap mellom lokalbefolkningen og handelsfolket fra \xc3\xb8st f\xc3\xb8rte til en etnisk blanding, hvor befolkningen tok opp i seg f\xc3\xb8nikiske skikker og kultur. P\xc3\xa5 Malta ble det reist et f\xc3\xb8nikisk tempel. F\xc3\xb8nikerne benyttet Malta som utpost for videre utforskning og kolonisering av den vestlige delen av Middelhavet, og de bygget ogs\xc3\xa5 ut \xc3\xb8yas havner. Det synes som om \xc3\xb8yene var selvforsynte, men det finnes ingen rapporter som indikerer hvilke varer det ble handlet med. Antagelig var olje et viktig produkt, og f\xc3\xb8nikerne innf\xc3\xb8rte produksjonen av keramikk ved hjelp av dreiehjul._NEWLINE_Da Tyr gikk inn i en nedgangsperiode, ble Malta overtatt av punere fra Kartago i Nord-Afrika, som selv var en gammel f\xc3\xb8nikisk base, en gang rundt \xc3\xa5r 400 f.Kr. Igjen kom det nye guder, og i en hule p\xc3\xa5 Gozo er det avdekket symbolet for den puniske fruktbarhetsguddommen Tanit, og ved Ras iL-Wardija i n\xc3\xa6rheten av landsbyen Santa Lucija s\xc3\xb8rvest p\xc3\xa5 Gozo er det funnet en punisk helligdom hugget ut av fjellet. _NEWLINE_Kartago synes \xc3\xa5 ha gitt en \xc3\xb8konomisk oppgang for Malta. \xc3\x98ya var et viktig knutepunkt for handelen med linstoffer, olivenolje og honning. Egypt var en handelspartner, noe som vises ved at det er funnet skarab\xc3\xa9amuletter p\xc3\xa5 Malta fra den aktuelle perioden. I havnene ble det reist skipsverft for \xc3\xa5 bygge og reparere puniske skip._NEWLINE_Det er funnet gamle greske mynter, p\xc3\xa5skrifter og keramikk p\xc3\xa5 Malta som viser at antikkens grekere begynte \xc3\xa5 gj\xc3\xb8re seg gjeldende i den vestlige del av Middelhavet. I \xc3\xa5r 392 f.Kr. ble \xc3\xb8ya okkupert av den greske tyrannen Dionysios den yngre (ca. 397\xe2\x80\x93337 f.Kr.). Grekerne kalte \xc3\xb8ya for Melite (fra det dorisk greske ordet for \xc2\xabs\xc3\xb8t honning\xc2\xbb eller \xc2\xabhonningbie\xc2\xbb). Selv om punerne var overlegne sj\xc3\xb8folk, ble Malta allikevel stadig herjet av pirater som bortf\xc3\xb8rte deler av befolkningen som slaver._NEWLINE_Da Roma begynte \xc3\xa5 ekspandere som en milit\xc3\xa6r likeverdig motpart til Kartago ble Malta en base mot romerne. I den f\xc3\xb8rste punerkrigen, som begynte i \xc3\xa5r 264 f.Kr., ble \xc3\xb8yas dype, naturlige havner betydningsfulle for puniske krigsskip. P\xc3\xa5 begynnelsen av den andre puniske krigen i 218 f.Kr. ble punerne forvist fra Malta av romerne.\n_START_SECTION_\nRomerriket (217 f.Kr. \xe2\x80\x93 395 e.Kr.)\n_START_PARAGRAPH_\nRomerne gjorde Malta romersk, slik de behandlet alle erobrede land. De endret navnene fra Malet og Gol til Melita og Gaulus. Antagelig har Melita sin opprinnelse i det latinske ordet for honning, mel. Maltas strategiske posisjon kan v\xc3\xa6re \xc3\xa5rsaken til at romerne ga innbyggerne mange innr\xc3\xb8mmelser, som \xc3\xa5 beholde deres eget spr\xc3\xa5k og guder. Ved slutten av den tredje punerkrigen i 146 f.Kr. var Malta omgitt av romerske provinser, og de romerske installasjoner p\xc3\xa5 Malta og Gozo brakte en sikkerhet til \xc3\xb8yene som forhindret dem fra \xc3\xa5 bli h\xc3\xa6rtatt og herjet av pirater._NEWLINE_\xc3\x98ya blomstret under romersk styre, og de ble betraktet som Municipium, den nest h\xc3\xb8yeste klassifiseringen av en romersk by, og en Foederata Civitas. De mange romerske oldsaker som er funnet, vitner om en tett forbindelse mellom de maltesiske innbyggerne og Roma. Romerne konstruerte ogs\xc3\xa5 byen Melita (n\xc3\xa5 Mdina) p\xc3\xa5 en tidligere punisk festning p\xc3\xa5 \xc3\xb8yas h\xc3\xb8yeste sted. Tilsvarende var Victoria p\xc3\xa5 Gozo et h\xc3\xb8ydedrag som besto av en bygdeborg i bronsealderen, utviklet videre av punere, men ble bygget om til et komplekst Akropolis av romerne._NEWLINE_Romerne innf\xc3\xb8rte vanning ved hjelp av akvedukter, og dette gjorde det mulig med et mer omfattende jordbruk. De viktigste landbruksproduktene var lin, voks, hvete, olivenolje og honning. Andre kilder til inntekter var reparasjon av romerske skip. \xc3\x98yenes \xc3\xb8kende velstand og en voksende romersk overklasse f\xc3\xb8rte til en fortrengelse av de gamle f\xc3\xb8nikiske og puniske guddommene fra det maltesiske dagliglivet. Det ble innviet et tempel for Juno i Marsaxlokk, et Apollontempel i Melita og for Proserpina i Mtarfa.\n_START_SECTION_\nKristendommen\n_START_PARAGRAPH_\nI \xc3\xa5r 59 eller 60 e.Kr. ble \xc3\xb8yene bes\xc3\xb8kt av apostelen Paulus. Han var blitt holdt fange p\xc3\xa5 Kreta og ble deretter fraktet til Roma for \xc3\xa5 bli d\xc3\xb8mt av keiseren, noe som var hans rett som romersk borger. Isteden skal han ha forlist p\xc3\xa5 bredden av det som n\xc3\xa5 kalles for \xc2\xabSaint Paul's Bay\xc2\xbb (Sankt Paulus\xe2\x80\x99 bukt), noe som bevitnes av en del detaljer i Apostlenes gjerninger, men ogs\xc3\xa5 av arkeologiske utgravninger ved San Pawl Milqghi. Studier av n\xc3\xa5v\xc3\xa6rende og alminnelige vinder fra tiden gj\xc3\xb8r det mer sannsynlig at skipbruddet skjedde i eller i n\xc3\xa6rheten av St. Thomas Bay i Marsaskala. _NEWLINE_P\xc3\xa5 Malta holdt Paulus seg skjult i en grotte ved Melita, men skal samtidig ha konvertert flere maltesere til kristendommen. En betydningsfull mann p\xc3\xa5 Malta var Publius, den romerske guvern\xc3\xb8ren, som tok imot Paulus etter at han gikk i land. Paulus skal ha kurert Publius\xe2\x80\x99 far fra dysenteri, og av denne grunn lot Publius seg kristne og ble senere Maltas f\xc3\xb8rste biskop. Sankt Publius gjorde Malta til den f\xc3\xb8rste kristne nasjonen i vest, og en av de f\xc3\xb8rste i verden. Etter tre m\xc3\xa5neder skal havet igjen ha blitt seilbart, og lastet med gaver fra sine maltesiske venner dro Paulus videre til Roma og hans p\xc3\xa5f\xc3\xb8lgende martyrium._NEWLINE_Det er reist en kirke p\xc3\xa5 det sted hvor Paulus etter tradisjonen skal ha helbredet Publius\xe2\x80\x99 far, og etter mange ombygginger har stedet i dag en katedralkirke dedikert Sankt Paulus ved Mdina. Kristendommen spredte seg jevnt p\xc3\xa5 Malta, men ut\xc3\xb8velsen av religionen ble gjort i hemmelighet for \xc3\xa5 unng\xc3\xa5 forf\xc3\xb8lgelse. De store katakombene, blant annet ved Mdina, tjente som b\xc3\xb8nnerom og gravplasser. I \xc3\xa5rene 305\xe2\x80\x93311 flyktet mange kristne fra Sicilia til Malta, men to \xc3\xa5r senere gjorde keiser Konstantin den store kristendommen til statsreligion._NEWLINE_Da keiser Theodosius den store d\xc3\xb8de i 395 ble Romerriket delt mellom hans s\xc3\xb8nner i en vestlig og en \xc3\xb8stlig del. Malta l\xc3\xa5 geografisk og politisk innenfor den vestlige delen, men kirken tilh\xc3\xb8rte den \xc3\xb8stlige delen, det senere bysantinske imperiet.\n_START_SECTION_\nGermansk og bysantinsk styre (395\xe2\x80\x93870)\n_START_PARAGRAPH_\nVestromerriket var meget ustabilt og gikk i oppl\xc3\xb8sning i l\xc3\xb8pet av et par ti\xc3\xa5r under de store folkevandringene. Folkeslagene vandalenes og alanernes konge Geiserik (d\xc3\xb8d 477) dannet et betydelig konged\xc3\xb8mme i Afrika med hovedstad i Saldae (dagens B\xc3\xa9ja\xc3\xafa). Herfra dominerte de \xc3\xb8yene i det vestlige Middelhavet, og etter at de hadde herjet Roma, overfalt de ogs\xc3\xa5 Malta i \xc3\xa5r 445. Den greske historikeren Procopius rapporterte at i \xc3\xa5r 533 gikk den \xc3\xb8stromerske generalen Belisarius i land p\xc3\xa5 Malta og gjenerobret \xc3\xb8yene for keiser Justinian I den store. \xc3\x98stromerne var i stand til \xc3\xa5 forsvare \xc3\xb8yene mot angrep fra barbarene p\xc3\xa5 grunn av sin mektige fl\xc3\xa5te._NEWLINE_Sv\xc3\xa6rt lite er kjent fra Maltas historie i de fire \xc3\xa5rhundrene etter \xc3\xa5r 400 e.Kr. Perioden var preget av stor uro etter Vestromerrikets sammenbrudd. Middelhavet var dominert av pirater som forstyrret handelen, og Nord-Afrika var preget av krig, uro og folkevandringer. Selv Italia ble herjet. Antagelig gikk Malta inn i en nedgangsperiode med minsket produksjon og handel. P\xc3\xa5 midten av 500-tallet ble de ulike landomr\xc3\xa5dene under \xc3\x98stromerriket organisert i en rekke milit\xc3\xa6re provinser kalt themes.\n_START_SECTION_\nArabere\n_START_PARAGRAPH_\nMuslimske angrep p\xc3\xa5 Malta begynte p\xc3\xa5 800-tallet, og Malta ble okkupert av arabere fra Sicilia som tilh\xc3\xb8rte det islamske Aghlabider-dynastiet i Ifriqiya (dagens Tunisia) i \xc3\xa5r 870, til tross for at \xc3\x98stromerriket fors\xc3\xb8kte \xc3\xa5 gjenerobre \xc3\xb8yene. De p\xc3\xa5f\xc3\xb8lgende 220 \xc3\xa5rene med arabisk p\xc3\xa5virkning preget i stor grad den gjenv\xc3\xa6rende befolkningen som ikke var blitt r\xc3\xb8vet vekk i slaveri. _NEWLINE_Den arabiske perioden fjernet alle spor av romersk fortid, men araberne introduserte ogs\xc3\xa5 nye jordbruksteknikker, blant annet for vanning og overrisling som noria eller sienja, et vannhjul med dyr som trekkraft. De innf\xc3\xb8rte antagelig ogs\xc3\xa5 nye jordbruksprodukter som sitrusfrukter som appelsiner og sitroner, og ikke minst bomullsplanten som ble den viktigste komponenten i maltesisk \xc3\xb8konomi i de kommende \xc3\xa5rhundrer._NEWLINE_Mange maltesiske stedsnavn oppsto i denne perioden. Maltas s\xc3\xb8ster\xc3\xb8y ble kalt for Ghawdex, hvilket har blitt til det n\xc3\xa5v\xc3\xa6rende Gozo. Byen Mdina (som er et arabisk ord for by) ble omfattende ombygd, og fikk en ytre likhet med andre byer i Nord-Afrika. Araberne bygde ogs\xc3\xa5 en festning p\xc3\xa5 stedet hvor Fort St. Angelo ligger i dag._NEWLINE_Det er uklart i hvilken grad malteserne fortsatt talte en form for f\xc3\xb8nikisk dialekt under romertiden, men spr\xc3\xa5ket ble uansett preget av arabisk, blant annet fordi dette spr\xc3\xa5ket ogs\xc3\xa5 er et semittisk spr\xc3\xa5k._NEWLINE_Som alle land i middelalderen som ble erobret av muslimer, konverterte store deler av befolkningen etter hvert, ikke n\xc3\xb8dvendigvis ved tvang, men ved at ikke-muslimer ble utelukket fra h\xc3\xb8yere stillinger og fikk tunge skattebyrder som muslimer slapp. If\xc3\xb8lge en folketelling i 991 var det 6\xc2\xa0339 kristne og 14\xc2\xa0972 muslimske familier p\xc3\xa5 \xc3\xb8yene. Det er antatt at kristendommen ble praktisert i hemmelighet, kanskje i katakombene. Selv i dag finnes det stedsnavn p\xc3\xa5 Malta som kan indikere samlingsplasser for religionsut\xc3\xb8velse, eksempelvis Wied IR-Rum, som betyr \xc2\xabDe kristnes dal\xc2\xbb.\n_START_SECTION_\nMiddelalderen\n_START_PARAGRAPH_\nDen normanniske grev Roger I av Sicilia gjorde det f\xc3\xb8rste fors\xc3\xb8ket p\xc3\xa5 \xc3\xa5 befri de maltesiske \xc3\xb8yene fra araberne i 1091, blant annet pga. Maltas strategiske plassering som forsvarsverk mot angrep fra Nord-Afrika. Istedenfor \xc3\xa5 erobre \xc3\xb8yene ble det forhandlet fram en avtale hvor de arabiske myndighetene betalte tributt inntil normannerne i 1127 ved Rogers s\xc3\xb8nn, Roger II av Sicilia, tok \xc3\xb8yene formelt i besittelse. Tankred av Sicilia, konge av Sicilia fra 1189 til 1194, utpekte Margaritus av Brindisi, admiral av den sicilianske fl\xc3\xa5ten, som den f\xc3\xb8rste greve av Malta, noe som gjorde de maltesiske \xc3\xb8yene til et len under Sicilia._NEWLINE_Normannisk overherred\xc3\xb8mme markerte en gradvis endring fra en arabisk-kulturell p\xc3\xa5virkning av \xc3\xb8yene til en kristen-europeisk, men livet p\xc3\xa5 Malta var preget av religi\xc3\xb8s toleranse. Roger I og Roger II bygget og restaurerte kristne kirker p\xc3\xa5 Malta. En betydelig andel av den muslimske befolkningen ble p\xc3\xa5 \xc3\xb8yene fram til ut p\xc3\xa5 1200-tallet, og som p\xc3\xa5 Sicilia gjorde normannerne ingen fors\xc3\xb8k p\xc3\xa5 tvangskonvertering. En muslimsk adelsmann, Al-Idrisi, arbeidet ved Roger IIs hoff og skrev en geografibok som ble dedikert til denne, Al-Kitab Al Rujari (\xd8\xa7\xd9\x84\xd9\x83\xd8\xaa\xd8\xa7\xd8\xa8  \xd8\xa7\xd9\x84\xd8\xb1\xd9\x88\xd8\xac\xd8\xb1\xd9\x8a), det vil si Rogers bok. Med tiden forsvant dog den muslimsk andelen p\xc3\xa5 \xc3\xb8yene, muligens da de kom inn under spanjolenes harde styre._NEWLINE_Den religi\xc3\xb8se toleransen betydde ogs\xc3\xa5 at j\xc3\xb8der for en tid fant et fristed p\xc3\xa5 Malta i de neste tre hundre \xc3\xa5rene, hvor den j\xc3\xb8diske befolkningen vokste til et antall den siden ikke har n\xc3\xa5dd. P\xc3\xa5 begynnelsen av middelalderen bodde rundt 500 j\xc3\xb8der p\xc3\xa5 Malta, hvorav en tredjedel i Mdina. P\xc3\xa5 Gozo levde rundt 350 j\xc3\xb8der. De fleste var involvert i handel, men mange var ogs\xc3\xa5 b\xc3\xb8nder og levde side om side med sine kristne naboer og ikke i ghettoer. Normannerne ga de maltesiske j\xc3\xb8dene en egen oppgave med \xc3\xa5 framstille bannere og faner for galeiene og lamper for palassene. Uten restriksjoner var j\xc3\xb8dene dog ikke, og m\xc3\xa5tte betale rike gaver hvert \xc3\xa5r. Den mest ber\xc3\xb8mte maltesiske j\xc3\xb8den var nok den spanskf\xc3\xb8dte mystikeren Abraham Abulafia, som skapte seg et hjem i Comino hvor han d\xc3\xb8de en gang etter 1291._NEWLINE_Malta var et politisk og geografisk vedlegg til Sicilia i 400 \xc3\xa5r, og i l\xc3\xb8pet av denne perioden ble Malta solgt og solgt p\xc3\xa5 nytt til ulike f\xc3\xb8ydale herrer og baroner, og ble dominert i rekkef\xc3\xb8lge av Schwaben (1194), Angevin (1266), Arag\xc3\xb3n (1282), deretter Castilla og Spania. Arag\xc3\xb3n, som da styrte Malta, ble sl\xc3\xa5tt sammen med Castilla i 1479, og Malta ble da en del av det spanske riket. Maltas administrasjon var da i hendene p\xc3\xa5 den lokale adelen, hovedsakelig av siciliansk og spansk opprinnelse, som dannet et styreorgan kalt Universit\xc3\xa0.\n_START_SECTION_\nRidderne av Malta\n_START_PARAGRAPH_\nTidlig p\xc3\xa5 1500-tallet hadde Det osmanske rike begynt \xc3\xa5 spre seg over regionen til det n\xc3\xa5dde det s\xc3\xb8r\xc3\xb8stlige Europa. Den spanske kongen Karl V fryktet at Roma ville falle i hendene p\xc3\xa5 de muslimske tyrkerne, noe som ville bety slutten p\xc3\xa5 det kristne Europa. I 1522 drev sultan Suleiman I den store den kristne munkeordenen johanitterordenen ut av Rhodos. Deretter flakket ordenen rundt om i Europa, f\xc3\xb8r paven og spanskekongen ga den lov til \xc3\xa5 sl\xc3\xa5 seg ned p\xc3\xa5 Malta i 1530 for \xc3\xa5 beskytte Europa og spesielt Roma fra muslimsk invasjon fra s\xc3\xb8r. Som symbolsk leie for \xc3\xb8ya skulle ordenen gi kongen en malteserfalk hvert \xc3\xa5r p\xc3\xa5 allehelgensdag. Etter 1530 ble ordenen kjent som Malteserordenen, og kom til \xc3\xa5 spille en betydelig rolle i Maltas historie. I de neste 275 \xc3\xa5rene gjorde disse ber\xc3\xb8mte \xc2\xabridderne av Malta\xc2\xbb \xc3\xb8yene til sitt maktomr\xc3\xa5de. De bygget byer, palasser, kirker, haver og festningsanlegg, og forskj\xc3\xb8nnet \xc3\xb8yene med tallrike kunstverker og \xc3\xb8kte dens kulturelle arv._NEWLINE_Johannitterordenen var opprinnelig etablert for sette opp utposter langs ruten til Det hellige land som st\xc3\xb8tte pilegrimene p\xc3\xa5 deres reise. P\xc3\xa5 grunn av de mange konfrontasjoner som oppstod, ble en av deres viktigste oppgaver \xc3\xa5 gi medisinsk hjelp, og selv i dag er det \xc3\xa5ttekantede malteserkorset fortsatt i bruk p\xc3\xa5 ambulanser og organisasjoner som gir f\xc3\xb8rstehjelp. Til gjengjeld og takk for de mange liv som de berget mottok ordenen mange av de landomr\xc3\xa5dene som korsfarerne hadde erobret, og disse m\xc3\xa5tte beskyttes. Sammen med behovet for \xc3\xa5 beskytte pilegrimene, ga dette grunnlag for \xc3\xa5 bygge ut ordenen til en sterk milit\xc3\xa6r organisasjon. Da det meste av det omr\xc3\xa5det de beskyttet l\xc3\xa5 i Middelhavet ble ordenens medlemmer ogs\xc3\xa5 dyktige sj\xc3\xb8folk med en fryktet marine._NEWLINE_Ridderne besluttet at Mdina, Maltas hovedstad, l\xc3\xa5 for langt inne i landet, og etablerte seg isteden i en liten landsby som hadde vokst opp bak den gamle sj\xc3\xb8festningen, Castel a Mare. Beslutningen var sannsynligvis til stor lettelse for den maltesiske adelen. I Birgu organiserte ridderne seg langs de samme retningslinjer som hadde blitt utviklet under deres opphold p\xc3\xa5 Rhodos, og den f\xc3\xb8rste bygningen de reiste var et hospital som etterhvert ble betraktet som ett av de beste i Europa. \xc3\x85rsaken til pasientenes lave d\xc3\xb8delighet var at ordenens leger var opptatt av renslighet._NEWLINE_Ordenen var en flernasjonal styrke delt i Langues, i spr\xc3\xa5k, i henhold til deres nasjonalitet som blant annet fransk, engelsk, tysk og italiensk. Hvert spr\xc3\xa5k hadde deres eget Auberge, hovedkvarter, foruten ogs\xc3\xa5 bestemte plikter og ansvar for \xc3\xa5 forsvare en bestemt seksjon eller bastion._NEWLINE_Tyrkerne angrep \xc3\xb8yene to ganger, f\xc3\xb8rste gangen i 1547 og p\xc3\xa5 nytt i 1551, og spesielt det siste angrepet ble katastrofalt. Tyrkerne herjet \xc3\xb8yenes landomr\xc3\xa5der mens de overs\xc3\xa5 de befestede byene f\xc3\xb8r de gikk til angrep den mindre \xc3\xb8ya Gozo og f\xc3\xb8rte bort hele eller mesteparten av befolkningen i slaveri. Samtidig drev tyrkerne ordenen ut av Tripoli i Libanon. Disse angrepene fikk ridderne til \xc3\xa5 forst\xc3\xa5 hvor utsatte de var og de satte i gang en voldsom byggeaktivitet for \xc3\xa5 bedre \xc3\xb8yenes forsvarsanlegg for kommende og mer voldsomme angrep.\n_START_SECTION_\nBeleiringen av Malta i 1565\n_START_PARAGRAPH_\nEtter at de maltesiske \xc3\xb8yene ved to anledninger var blitt overfalt og herjet av tyrkerne, begynte malteserordenen \xc3\xa5 sl\xc3\xa5 tilbake ved \xc3\xa5 angripe osmanske skip. Det varte ikke lenge f\xc3\xb8r sultan Suleiman I den store beordret et endelig angrep p\xc3\xa5 den kristne utposten for \xc3\xa5 f\xc3\xa5 den utryddet en gang for alle. P\xc3\xa5 denne tiden hadde ridderne bosatt seg i byen Birgu som hadde utmerkede havner for deres krigsfl\xc3\xa5te. Birgu var foruten den gamle hovedstaden Mdina en av de to mest betydningsfulle byene p\xc3\xa5 \xc3\xb8ya. Forsvarsverkene rundt Birgu var blitt forsterket og nye festninger var blitt bygget p\xc3\xa5 den motsatte enden som i dag er Senglea. I tillegg ble det reist en mindre festning kalt Fort St. Elmo p\xc3\xa5 enden av halv\xc3\xb8ya som i dag er byen Valletta._NEWLINE_Tyrkernes beleiring og angrep p\xc3\xa5 Malta, av malteserne kjent som \xc2\xabDen store beleiringen av Malta\xc2\xbb, skjedde i 1565. Beleiringen var en av de blodigste og mest voldsomme til da i historien, og ble s\xc3\xa5ledes en av de mest ber\xc3\xb8mte hendelser p\xc3\xa5 1500-tallet. Eksempelvis, da tyrkerne hadde nedkjempet forsvarerne av Fort St. Elmo ble d\xc3\xb8de og s\xc3\xa5rete halshugget, hodene satt p\xc3\xa5 staker og kroppene av de d\xc3\xb8de ridderne ble korsfestet til planker f\xc3\xb8r likene ble drevet over havnen mot ridderne p\xc3\xa5 den andre siden. Den tyrkiske kommandanten ville gi en klar beskjed til forsvarerne om hva som ventet dem. Det groteske synet av sine d\xc3\xb8de venner forskrekket selv de krigsvante ridderne. _NEWLINE_Stormester Valette ga ordre om at de tyrkere som til da var blitt tatt til fange skulle halshugges. Hodene ble deretter skutt avg\xc3\xa5rde med deres st\xc3\xb8rste kanon over mot fienden. Beskjeden var \xc3\xa5penbar: \xc2\xabDet ville ikke bli noen forhandling, intet kompromiss, ingen overgivelse, ingen tilbaketrekning.\xc2\xbb. Tyrkerne angrep med en styrke best\xc3\xa5ende av rundt 48 000 mann. Forsvarerne av Malta hadde 6 100 hvor halvparten var ordin\xc3\xa6re maltesere._NEWLINE_Fran\xc3\xa7ois Voltaire kan ha overdrevet da han uttalte at \xc2\xabIntet er mer velkjent enn beleiringen av Malta\xc2\xbb, men den satte utvilsomt en slutt p\xc3\xa5 den europeiske oppfatningen om at osmanerne var uovervinnelige, og den markerte overgangen til det spanske herred\xc3\xb8mmet i Middelhavet. Europeerne og malteserne hadde grunn til \xc3\xa5 frykte Det osmanske riket. Kun fem \xc3\xa5r tidligere hadde en europeisk fl\xc3\xa5te blitt fullstendig tilintetgjort utenfor dagens Tunis, ikke langt fra Malta, i slaget ved Djerba_NEWLINE_Den 18. mai 1565 angrep Suleiman I den store Malta. P\xc3\xa5 den tiden da den osmanske fl\xc3\xa5ten p\xc3\xa5 193 skip kom, en av de st\xc3\xb8rste fl\xc3\xa5tene siden antikken, var malteserordenen s\xc3\xa5 klare som de kunne v\xc3\xa6re. Vallette hadde gitt ordre om at alle avlinger m\xc3\xa5tte v\xc3\xa6re h\xc3\xb8stet, selv umoden korn slik at fienden ikke skulle skaffe seg lokale matforsyninger. Alle br\xc3\xb8nner var forgiftet med planter og d\xc3\xb8de dyr. Tyrkerne seilte s\xc3\xb8rover og ankret opp ved havnen i Marsaxlokk (Marsa Sirocco), rundt 10 km fra Grand Harbour, den store havnen. Det nylig bygde festningen Fort St. Elmo ble angrepet f\xc3\xb8rst, men f\xc3\xb8rst etter en hel m\xc3\xa5ned l\xc3\xa5 festningen i ruiner. Likevel kjempet soldatene inntil tyrkerne hadde drept dem. Deretter begynte de \xc3\xa5 angripe Birgu og festningsverkene ved Senglea, men uten resultat til tross for de ble beskutt med 65 beleiringskanoner i noe som sannsynligvis var den mest vedvarende bombardement i historien opp til den tid. _NEWLINE_Etterhvert som tiden gikk ble angriperne mer og mer desperate etter en seier. Mot slutten av august fors\xc3\xb8kte de \xc3\xa5 erobre festningen Fort St. Michael med beleiringsmaskiner, men malteserne gravde seg gjennom mur- og steinblokkene og skj\xc3\xb8t dem i stykker. P\xc3\xa5 begynnelsen av september da v\xc3\xa6ret begynte \xc3\xa5 endre seg ble det gitt ordre om \xc3\xa5 erobre Mdina med tanke p\xc3\xa5 \xc3\xa5 overvintre der, men angriperne mistet motet og snudde. Beleiringen opph\xc3\xb8rte den 8. september. Det osmanske riket innr\xc3\xb8mmet nederlag etter \xc3\xa5 ha tapt kanskje en tredjedel av sine menn i kamp og sykdom. De pakket ned sitt artilleri og forlot \xc3\xb8ya demoralisert. De gjorde aldri et nytt fors\xc3\xb8k og sultanen d\xc3\xb8de noen f\xc3\xa5 \xc3\xa5r senere.\n_START_SECTION_\nEtter beleiringen\n_START_PARAGRAPH_\n\xc3\x85ret etter angrepet begynte malteserordenen arbeidet med \xc3\xa5 bygge en ny by med festningsverker uten sidestykke. Stedet var en halv\xc3\xb8y som het Gholja Sciberras og som osmanerne hadde benyttet som en base under beleiringen. Den nye byen ble d\xc3\xb8pt Valletta etter ordenens leder, stormester Jean Parisot de la Valette, som hadde f\xc3\xb8rt forsvarerne til seier. Ettersom Det osmanske riket aldri angrep igjen, ble festningsverkene aldri pr\xc3\xb8vd og st\xc3\xa5r i dag som et av de best bevarte festningsverker fra denne perioden._NEWLINE_I motsetning til andre herskere av de maltesiske \xc3\xb8yene hadde malteserordenen ikke et hjemland utenfor \xc3\xb8yene. Malta ble deres hjem og de investerte derfor mer enn noen annen makt f\xc3\xb8r dem. Ordenens medlemmer kom fra adelige familier og hadde tillegg skaffet seg betydelige rikdommer grunnet deres tjenester langs og for reiseruten til Det hellige land. De kunstneriske og arkitektoniske vitnesbyrd fra denne perioden er blant de rikeste i Maltas historie, og hvor \xc3\xb8yas nye hovedstad Valletta er betraktet som selv kronjuvelen._NEWLINE_Da ordenens raison d'\xc3\xaatre, hovedgrunn for \xc3\xa5 eksistere, etter hvert opph\xc3\xb8rte, gikk ogs\xc3\xa5 ordenens storhetstid over.\n_START_SECTION_\nDen franske erobringen\n_START_PARAGRAPH_\nI \xc3\xa5renes l\xc3\xb8p forfalt riddernes makt, og deres regime m\xc3\xb8tte sin ende da Napol\xc3\xa9on Bonapartes fl\xc3\xa5te kom til Malta i 1798 p\xc3\xa5 veg mot Egypt. Napol\xc3\xa9on ba om trygg havn og tilgang p\xc3\xa5 forsyninger, men da ordenen nektet \xc3\xa5 bidra med vann, fikk Napol\xc3\xa9on den unnskyldningen han trengte for \xc3\xa5 sende en h\xc3\xa6ravdeling f\xc3\xb8rst mot Gozo og deretter mot Valletta. Stormester Bolheim kapitulerte og Napol\xc3\xa9on ble p\xc3\xa5 Malta i noen dager hvor han samtidig systematisk plyndret ordenens eiendeler og rikdommer. Han etablerte en ny administrasjon kontrollert av sine egne kandidater, men ogs\xc3\xa5 et nytt, liberalt lovsystem basert p\xc3\xa5 den tilsvarende fra den franske revolusjon som erstattet det dav\xc3\xa6rende arkaiske og f\xc3\xb8ydale systemet. F\xc3\xb8rste kapittel begynte med ordene \xc2\xabAlle beboere av Malta skal bli franske borgere...\xc2\xbb Mens ordenen ble forvist, ble rundt 2\xc2\xa0000 muslimske og j\xc3\xb8diske slaver som ble holdt p\xc3\xa5 \xc3\xb8ya satt fri._NEWLINE_Deretter seilte han videre til Egypt, mens han etterlot seg en betydelig garnison p\xc3\xa5 Malta. Ettersom malteserordenen i \xc3\xb8kende grad hadde blitt mer og mer upopul\xc3\xa6r blant de lokale maltesere, ble ikke franskmennene sett p\xc3\xa5 med utelukkende uvilje. Denne illusjonen varte ikke lenge. I l\xc3\xb8pet av m\xc3\xa5neder hadde franskmennene stengt klostre og r\xc3\xb8vet til seg kirkenes rikdommer, og de sterkt religi\xc3\xb8se malteserne gjorde oppr\xc3\xb8r. Den franske garnison til general Claude-Henri Belgrand de Vaubois trakk seg tilbake til Valletta. Etter flere mislykkede fors\xc3\xb8k p\xc3\xa5 \xc3\xa5 ta Valletta, ba malteserne britene om st\xc3\xb8tte. Kontreadmiral lord Horatio Nelson besluttet \xc3\xa5 g\xc3\xa5 til total blokade og i \xc3\xa5r 1800 overga den franske garnisonen seg.\n_START_SECTION_\nBritisk styre av Malta\n_START_PARAGRAPH_\nI 1800 ble Malta frivillig en del av Det britiske imperiet, men britene var mindre interessert i de maltesiske \xc3\xb8yene straks franskmennene var blitt kastet ut. Fredstraktaten i Amiens i 1802 avsluttet fiendskapet mellom Frankrike og Storbritannia, og i avtalen inngikk at Malta skulle leveres tilbake til (den reformerte) malteserordenen under beskyttelse av Konged\xc3\xb8mmet de Begge Sicilier og Maltas n\xc3\xb8ytralitet skulle garanteres av de store maktene. Flertallet av malteserne var dog imot avtalen, men freden ble kortvarig og napoleonskrigene br\xc3\xb8t ut p\xc3\xa5 nytt i 1803. Britene forsto raskt at Malta var avgj\xc3\xb8rende for den britiske fl\xc3\xa5ten i Middelhavet. De byggverk som malteserordenen hadde reist i Vallettas havn gjorde den til en av de mest befestede havner i Europa. _NEWLINE_Britene bygget et skipsverft, lagerhus og et hospital p\xc3\xa5 Malta. Selv om malteserordenen krevde Malta tilbake, beholdt britene sitt grep om \xc3\xb8yene og Paris-traktaten av 1814 fastslo britisk overherred\xc3\xb8mme over \xc3\xb8yene. En britisk guvern\xc3\xb8r ble installert p\xc3\xa5 Malta, men Malta beholdt sine rettighetskrav og religionsfrihet ble akseptert. _NEWLINE_\xc3\x98yenes n\xc3\xa6rhet til Sicilia og det at Malta lenge hadde v\xc3\xa6rt et len under Sicilia, hadde gjort italiensk til et dominerende spr\xc3\xa5k ved siden av maltesisk. Italiensk ble benyttet for kultur og undervisning, og var b\xc3\xa5de adelens og den politiske administrasjonens spr\xc3\xa5k. Med britisk innflytelse kom engelsk spr\xc3\xa5k inn i dagliglivet og administrasjonen, og engelsk fortrengte etterhvert italiensk. I 1934 var det kun 15 prosent av befolkningen som snakket italiensk._NEWLINE_Maltas strategiske posisjon sentralt i Middelhavet, spesielt etter at Suezkanalen ble gravd ut i \xc3\xa5rene 1859 og 1869, gjorde Malta til en betydelig marinebase for b\xc3\xa5de seil- og dampskip. Under Krimkrigen, 1853\xe2\x80\x931856, viste Malta igjen sin milit\xc3\xa6r-strategiske betydning._NEWLINE_Etter \xc3\xa5pningen av Suezkanalen ble Malta ogs\xc3\xa5 en viktig stasjon for p\xc3\xa5fyll av kull. Skipsverftet ble utvidet og ga arbeid for en betydelig del av befolkningen. Mye av handelen i Middelhavet gikk innom Malta. Jordbruket \xc3\xb8kte og bidro til at \xc3\xb8yene var n\xc3\xa6r selvforsynte, og poteter ble et nytt eksportprodukt. Kun tilgang p\xc3\xa5 vann var et gjentatt og ul\xc3\xb8st problem._NEWLINE_Etter et \xc3\xa5rhundre med fred plasserte den f\xc3\xb8rste verdenskrig Malta igjen i frontlinjen av en krig. Malta forsynte de allierte med havn og skipsverft, men vel s\xc3\xa5 viktig var \xc3\xb8yas innsats for syke og s\xc3\xa5rede soldater. Dette ga Malta tilnavnet \xc2\xabMiddelhavets sykepleier\xc2\xbb. Ved begynnelsen av 1915, da Det osmanske riket gikk inn i krigen p\xc3\xa5 Sentralmaktenes side, ble mange private og offentlige bygninger p\xc3\xa5 Malta omgjort til sykehus, og p\xc3\xa5 midten av 1916 var det hele vokst til 27 hospitaler holdt i gang med rundt 300 leger og 1000 sykepleiere. Hvor det var rom og seng, ble en pasient stuet inn. Selv skoleelever ble satt til \xc3\xa5 rulle bandasjer, og speiderbevegelsen l\xc3\xb8p \xc3\xa6render._NEWLINE_Da freden kom ble imidlertid mange arbeidere i skipsverftene og andre steder overfl\xc3\xb8dige, slik at arbeidsledigheten steg voldsomt. I 1919 ble arbeidet med en ny forfatning satt i gang, men da opphisselsen spredte seg i en forsamling, ble politiet tilkalt og i tumultene ble det skutt inn i mengden og tre maltesere ble drept. I 1921 ble den nye forfatningen vedtatt. Den ga endelig malteserne selvstyre over indre forhold. Den britiske regjeringen beholdt kontrollen over utenrikspolitikken, forsvaret og immigrasjon.\n_START_SECTION_\nDen andre store beleiringen av Malta: 1940\xe2\x80\x9343\n_START_PARAGRAPH_\nF\xc3\xb8r den andre verdenskrigen br\xc3\xb8t ut var Malta den viktigste basen for Storbritannias middelhavsfl\xc3\xa5te. Dens oppgave var \xc3\xa5 beskytte transporten av forsyninger \xc3\xb8st-vest, og samtidig blokkere forbindelsen mellom Italia og Nord-Afrika. Malta var strategisk viktig ved at \xc3\xb8ya hadde flere flyplasser, og var den eneste allierte havnen mellom Gibraltar og Alexandria i Egypt._NEWLINE_Da Europa hadde v\xc3\xa6rt i krig i ni m\xc3\xa5neder, erkl\xc3\xa6rte Italia krig p\xc3\xa5 aksemaktenes side den 10. juni 1940. Malta kom da br\xc3\xa5tt i frontlinjen. Kanskje st\xc3\xb8rst bekymring vakte det faktum at lageret av mat var beregnet til fire-fem uker for en befolkning p\xc3\xa5 omtrent 300\xc2\xa0000. Den 11. juni falt de f\xc3\xb8rste italienske bombene over skipsverftene i Valletta. Det var til sammen seks angrep bare den f\xc3\xb8rste dagen, og deretter ble de \xc3\xb8vrige byene bombet. Rundt 6\xc2\xa0700 tonn med bomber ble sluppet over Malta de f\xc3\xb8rste ukene alene. _NEWLINE_Malta hadde en garnison p\xc3\xa5 mindre enn fire tusen soldater som forsvar. Maltas luftforsvar besto av 42 luftvernkanoner og fire jagerfly av typen Gloster Gladiator, men kun tre piloter. Flyene ble d\xc3\xb8pt \xc2\xabFaith\xc2\xbb, \xc2\xabHope\xc2\xbb og \xc2\xabCharity\xc2\xbb (Tro, H\xc3\xa5p og Velgjerning). Fiendens luftstyrke besto av rundt 200 fly som var basert kun 100 km lenger nord, p\xc3\xa5 Sicilia. Likevel tvang de tre maltesiske flyene fienden til \xc3\xa5 slippe bombene sine fra st\xc3\xb8rre h\xc3\xb8yde. Malteserne brukte antikke katakomber og en nedlagt jernbanetunnel som tilfluktsrom under luftangrepene, men andre tunneler ble gravd ut av fjellet til tilfluktsrom. Mange av bygningene, spesielt de ved havnen og flyplassen, ble jevnet med jorda eller sterkt \xc3\xb8delagt._NEWLINE_I desember 1940 kom det tyske Luftwaffe til Sicilia for \xc3\xa5 hjelpe italienerne med erobringen av Malta. Tyske og italienske undervannsb\xc3\xa5ter angrep alle forsyningsskip til Malta. I juni 1941 angrep Tyskland Russland, og mesteparten av det tyske luftv\xc3\xa5penet p\xc3\xa5 Sicilia ble forflyttet. Angrepene mot Malta avtok, men opph\xc3\xb8rte ikke helt. I desember 1941 ble bombingen gjenopptatt med den samme intensiteten som tidligere. Mellom 1941 og 1942 ble mer enn 3\xc2\xa0000 flytokt gjennomf\xc3\xb8rt. I l\xc3\xb8pet av de f\xc3\xb8rste seks m\xc3\xa5nedene av 1942 var det kun \xc3\xa9n eneste periode p\xc3\xa5 et d\xc3\xb8gn hvor det ikke var et bombetokt. Valletta var den mest bombede byen under andre verdenskrig (Kirkenes i Norge har den tvilsomme \xc3\xa6ren av \xc3\xa5 komme p\xc3\xa5 andreplass). _NEWLINE_Byene rundt industriomr\xc3\xa5dene og havnene ble sterkt \xc3\xb8delagt, og mesteparten av befolkningen ble evakuert til sentrum av \xc3\xb8ya. Befolkningen fikk knappe matrasjoner, og det ble sagt at befolkningen holdt ut p\xc3\xa5 en kost best\xc3\xa5ende av \xc2\xabtre kokte drops, en halv sardin og en skje syltet\xc3\xb8y\xc2\xbb. 1 493 sivile ble drept og 3 674 ble s\xc3\xa5ret. Lidelsene til barna var enorme._NEWLINE_Det var avgj\xc3\xb8rende for at Malta skulle overleve at forsyninger kom fram. Eksempelvis, en konvoi i mars 1942 p\xc3\xa5 fire handelsskip hadde overlevd italienske krigsskip kun for \xc3\xa5 m\xc3\xb8te tyske bombefly straks de n\xc3\xa6rmet seg Malta. Et skip ble senket kun 30 km fra Malta, det neste sank 12 km unna, mens de to gjenv\xc3\xa6rende n\xc3\xa5dde fram til jubel fra malteserne, bare for \xc3\xa5 bli senket i havna. Lykken snudde i august samme \xc3\xa5r, da det amerikanske tankskipet SS Ohio klarte \xc3\xa5 komme fram. Skipet var blitt truffet av torpedoer, bomber og en kr\xc3\xa6sjet stupbomber, men overlevde med et n\xc3\xb8dskrik. Omkostningene var store: kun 5 transporter av 14 kom frem._NEWLINE_Luftwaffe fors\xc3\xb8kte \xc3\xa5 \xc3\xb8ke bombingen i oktober, men de allierte anstrengelsene i Midt\xc3\xb8sten begynte \xc3\xa5 vise sin effekt. Stadig flere forsyninger kom fram til Malta, og da aksemaktene i \xc3\xb8kende grad ble beseiret i Nord-Afrika ble beleiringen av Malta oppgitt. Den infrastrukturen som var blitt bygget opp p\xc3\xa5 Malta ble snudd fra forsvar til angrep. Jagerfly fra Malta deltok i den allierte invasjonen av Sicilia i begynnelsen av juli 1943.\n_START_SECTION_\nSelvstyre og uavhengighet\n_START_PARAGRAPH_\nEtter krigen fikk de maltesiske \xc3\xb8yene selvstyre. Det maltesiske arbeiderpartiet (MLP) ledet av Dom Mintoff \xc3\xb8nsket tettere integrering med Storbritannia, men nasjonalistpartiet (PN) ledet av dr. George Borg Olivier \xc3\xb8nsket \xc3\xb8kt uavhengighet._NEWLINE_I desember 1955 ble det holdt en rundebordskonferanse i London om Maltas framtid, hvor de ovennevnte og andre maltesiske politikere deltok sammen med den britiske koloniministeren. Den britiske regjeringen var villig til \xc3\xa5 gi Malta representasjon i Underhuset, og en del andre innr\xc3\xb8mmelser som var enest\xc3\xa5ende i forhold til andre britiske kolonier. Den katolske kirke sammen med nasjonalistpartiet mente at forhandlingsresultatet likevel ikke var godt nok, og samtalene br\xc3\xb8t sammen i 1958. Den maltesiske befolkningen st\xc3\xb8ttet uavhengighet._NEWLINE_Den 21. september 1964 ble Malta en uavhengig stat, og denne datoen blir feiret som uavhengighetsdag, eller p\xc3\xa5 maltesisk \xc2\xabJum l-Indipendenza\xc2\xbb. Malta forble i Samveldet av nasjoner, og anerkjenner den britiske dronningen (formelt) som statens overhode. Maltesisk pund ble d\xc3\xb8pt om til maltesisk lire og avsluttet tilknytningen til britisk pund. _NEWLINE_Arbeiderpartiet vant valget i 1971 med Dominic Mintoff som statsminister, og arbeidet for \xc3\xa5 l\xc3\xb8sne b\xc3\xa5ndene til Storbritannia, og orienterte seg mot den arabiske verden, f\xc3\xb8rst og fremst Libya. Den 13. desember 1974 ble Malta republikk._NEWLINE_En visjon om en sosialistisk stat fikk Arbeiderpartiet til \xc3\xa5 endre undervisningen fra tradisjonell katolsk til en statlig og langt mer radikal undervisningsform._NEWLINE_En antikolonialistisk stemning f\xc3\xb8rte ogs\xc3\xa5 til en avvisning av de gamle milit\xc3\xa6re b\xc3\xa5ndene til Storbritannia og USA, og de siste britiske styrkene forlot Malta i 1979. Isteden vendte Malta seg mot den arabiske verden. Air Malta bli grunnlagt og flygerutdannelsen ble utf\xc3\xb8rt i Saudi-Arabia. I 1979 s\xc3\xb8kte en maltesisk delegasjon om investeringer fra De forente arabiske emirater. P\xc3\xa5 1980-tallet snudde dog den politiske stemningen. I 1982 ble Agatha Barbara den f\xc3\xb8rste kvinnelige, og landets tredje president. I 1987 kom det endelige skiftet da Najonalistpartiet kom til makten, og Eddie Fenech Adami ble statsminister._NEWLINE_Etter valgene i 1987 og endringer i konstitusjonen s\xc3\xb8kte Malta \xc3\xa5 styrke sine b\xc3\xa5nd til Europa og USA. Malta ble medlem av Den europeiske union i mai 2004, og den 1. januar 2008 innf\xc3\xb8rte Malta euro som nasjonal valuta. Maltesisk lire var gangbar valuta frem til 1. februar 2008."